Imtella' Marzu 22, 2021 - Aġġornata 22 Ta' Marzu, 2021 7:07pm Rapport: Nigel Mifsud F'seduta li damet għaddejja madwar ħames sigħat, Vince Muscat magħruf bħala l-Koħħu kompla jixhed fil-kumpilazzjoni tax-xhieda fil-każ fil-konfront tal-aħwa Robert u Adrian Agius magħrufa bħala Ta' Maksar, Jamie Vella u George Degiorgio. Dawn ġew arrestati fl-aħħar ġimgħa ta' Frar u fil-Qorti kienu wieġbu mhux ħatja li kienu involuti fil-qtil tal-Avukat Chircop u ta' Daphne Caruana Galizia. Fis-seduta tal-lum, il-Koħħu xehed li l-bomba fil-qtil tal-ġurnalista kienet tinżamm f'kaxxa taż-żraben tat-tfal f'garaxx f'Santa Venera. Fix-xhieda tiegħu li ffukat fuq is-sehem tiegħu fil-qtil tal-ġurnalista Daphne Caruana Galizia, Vince Muscat magħruf bħala l-Koħħu reġa' rrakonta ħafna mill-avvenimenti li seħħew qabel u wara seħħ id-delitt f'Ottubru tal-2017. Qal li l-bomba kienet waħda minn tliet bombi li Robert Agius u Jamie Vella ġabu b'katamaran mill-Italja. Iddeskriva li l-bomba kienet tal-istainless steel, b'batterija li sservi ħafna, wires u post fejn idaħħlu sim card tal-mobile. Qal li ż-żewġ imputati kellhom konnessjonijiet qawwija mal-Italja tant li kienu jmorru mill-inqas darba fix-xahar. Muscat xehed li wisq probabli kienu jmorru ta' spiss l-Italja minħabba drogi. Il-Koħħu tkellem dwar pjan li jsegwu lis-Sinjura Caruana Galizia waqt attività tan-Notte Bianca fil-Belt, tant li ħadu l-karozza li kienu se jużaw fid-delitt mill-garaxx fin-Naxxar għal wieħed li kienu qed jikru f'Santa Venera. Muscat qal li huma kienu bdew isegwu lill-ġurnalista minn għalqa li kienet 'il bogħod mid-dar tagħha iżda setgħu jarawha taħthom, tant li xtraw tromba sofistikata biex jaraw il-movimenti. Qal li kienu jqattgħu sigħat twal isegwuha. Mistoqsi għalfejn kienu tqabbdu biex joqtlu lill-ġurnalista, Muscat qal li kien sema' biex ma tilħaqx toħroġ xi ħaġa li kienet se tikteb dwarha. Dwar is-sigħat ta' qabel seħħ id-delitt, Muscat qal li Alfred Degiorgio kien ċempillu fil-15 ta' Ottubru filgħaxija u qallu li l-karozza tas-Sinjura Caruana Galizia kienet ipparkjata barra l-grada tad-dar tagħha u dak kien iċ-ċans biex jagħmlu l-bomba. Qallu biex imur iġib il-karozza minn Santa Venera fejn kien hemm il-bomba f'kaxxa taż-żraben tat-tfal biex ipoġġuha taħt is-seat tal-karozza tas-Sinjura Caruana Galizia. Kompla li wara sigħat jistennew fl-għalqa, għall-ħabta tat-tlieta ta' waranofsinhar fis-16 ta' Ottubru raw lis-Sinjura Caruana Galizia ħierġa mid-dar. Irrakonta kif George Degiorgio għafas l-iswitch qabel ma ngħata l-istruzzjoni ta' ħuħ, tant li Alfred beda miexi lejn il-karozza waqt li qallu biex jara jekk il-bomba ħaditx. Muscat qal li ra duħħan iżda l-isplużjoni ma kinitx b'saħħitha. Qal li wara telqu lejn l-Imġarr fejn kellu l-karozza, ħelsu mill-mobiles u mar għat-te. Dwar l-arrest, Muscat qal li l-aħwa Degiorgio rieduh magħhom, tant li lanqas ħallewħ imur iġib te u biċċa ħobż mill-ħanut tar-regatta li hemm biswit it-tinda tal-patata. Il-Koħħu xehed li uffiċjal għoli tal-pulizija kien jinforma lil avukat prominenti li mbagħad kien jgħaddi t-tagħrif lill-ex Ministru u dan tal-aħħar jgħaddiha lil Alfred Degiorgio. Il-Koħħu nħareġ mill-awla għal xi ħin minħabba li d-difiża oġġezzjonat minħabba li x-xhud kien il-ħin kollu qed jgħid li mhux ċert u nsistiet li la ngħata l-proklama għandu jkun iktar preċiż f'dak li jgħid. Il-Qorti iżda għamlitha ċara li dawn is-sottomissjonijiet ma jistgħux isiru f'dan l-istadju.